GENERÁLNA PROKURATÚRA
SLOVENSKEJ REPUBLIKY

VI/1 Spr 82/23/1000                                                 Zbierka služobných predpisov
generálneho prokurátora
Slovenskej republiky
Por. č. 32/2024
Príloha č. 1: Údaje o žiadosti a jej vybavení
Príloha č. 2: Sadzobník úhrad

P R Í K A Z

generálneho prokurátora Slovenskej republiky

z 19. marca 2024

o postupe prokuratúry podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov

Podľa § 10 ods. 2 zákona č. 153/2001 Z. z. o prokuratúre v znení neskorších predpisov (ďalej len „zákon č. 153/2001 Z. z.“) vydávam tento príkaz:

Článok 1
Predmet úpravy

Tento príkaz upravuje postup prokuratúry pri povinnom zverejňovaní informácií, vedení evidencie žiadostí o sprístupnenie informácií, pri vybavovaní žiadostí o sprístupnenie informácií, rozhodovaní o opravných prostriedkoch, úhrade nákladov za sprístupnenie informácií a zbere štatistických údajov.

Článok 2
Povinné osoby

(1) Pri vybavovaní žiadostí o sprístupnenie informácie podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov (ďalej len “zákon o slobode informácií”) sú na prokuratúre povinnými osobami Generálna prokuratúra Slovenskej republiky (ďalej len “generálna prokuratúra”), krajské prokuratúry a okresné prokuratúry podľa ich vecnej a miestnej príslušnosti.)

(2) Na generálnej prokuratúre plní úlohy v oblasti slobodného prístupu k informáciám podľa zákona o slobode informácií organizačná zložka generálnej prokuratúry určená príkazom generálneho prokurátora Slovenskej republiky o organizácii, riadení a kontrole práce na prokuratúre) (ďalej len „určená organizačná zložka“).

Článok 3
Povinné zverejňovanie informácií

(1) Informácie, ktoré je generálna prokuratúra povinná zverejniť podľa zákona o slobode informácií,) sú voľne prístupné na adrese webového sídla generálnej prokuratúry www.genpro.gov.sk (ďalej len „webové sídlo“).

(2) Povinne zverejňované zmluvy,) ktorých účastníkom je generálna prokuratúra alebo krajské prokuratúry, sa zverejňujú v Centrálnom registri zmlúv, ktorý vedie Úrad vlády Slovenskej republiky v elektronickej forme.

(3) Na webovom sídle sa zverejňujú objednávky a faktúry tovarov, služieb a prác.)

(4) Zverejňovanie povinne zverejňovaných zmlúv, objednávok tovarov, služieb a prác, ako aj faktúr za tovary, služby a práce upravuje osobitný predpis.)

Prijímanie žiadostí o sprístupnenie informácie

Článok 4

(1) Žiadosť o sprístupnenie informácie (ďalej len „žiadosť“) môže žiadateľ podať písomne, ústne, faxom, elektronickou poštou alebo iným technicky vykonateľným spôsobom.

(2) Žiadosť je podaná dňom, keď bola oznámená povinnej osobe príslušnej vo veci konať (čl. 2).

Článok 5

(1) Podateľňa generálnej prokuratúry prijaté žiadosti odovzdá bezodkladne, najneskôr nasledujúci pracovný deň po podaní žiadosti určenej organizačnej zložke.

(2) Zamestnanec určenej organizačnej zložky poverený vedením registra Ei podanú žiadosť zaeviduje v informačnom systéme prokurátorská trestno-civilná agenda (ďalej len „IS Patrícia“) a ďalej postupuje podľa osobitného predpisu upravujúceho správu registratúry na prokuratúre.) V IS Patrícia sú evidované všetky registratúrne záznamy súvisiace s vybavením každej podanej žiadosti.

(3) Evidencia obsahuje najmä 
a)	meno, priezvisko a adresu pobytu žiadateľa, ak je žiadateľom fyzická osoba,
b)	názov alebo obchodné meno a sídlo žiadateľa, ak je žiadateľom právnická osoba,
c)	dátum podania žiadosti,
d)	predmet žiadosti, ktorých informácií sa týka a navrhovaný spôsob sprístupnenia informácie,
e)	spôsob a dátum vybavenia žiadosti,
f)	podanie opravného prostriedku a dátum jeho podania,
g)	rozhodnutie o opravnom prostriedku a dátum rozhodnutia,
h)	súvisiace spisové značky vzťahujúce sa k žiadosti.

(4) Na určenej organizačnej zložke vybaví žiadosť ten zamestnanec, ktorému jeho vedúci zamestnanec túto vec pridelí (ďalej len „zamestnanec určenej organizačnej zložky”).

Vybavenie žiadosti

Článok 6

(1) Ak zamestnanec určenej organizačnej zložky zistí, že žiadosť neobsahuje zákonom predpísané náležitosti, vyzve žiadateľa na jej doplnenie.) Ak žiadosť obsahuje adresu alebo sídlo žiadateľa, zamestnanec určenej organizačnej zložky doručí výzvu na doplnenie žiadosti poštou do vlastných rúk žiadateľa alebo osoby oprávnenej na preberanie zásielok.) Výzvu na doplnenie žiadosti zašle do elektronickej schránky žiadateľa v prípade, ak bola žiadosť podaná týmto spôsobom. Ak žiadosť podá fyzická osoba, výzvu zašle  do elektronickej schránky iba vtedy, ak je elektronická schránka aktivovaná na doručovanie. Ak žiadosť adresu alebo sídlo žiadateľa neobsahuje (žiadosť obsahuje iba emailovú adresu), zamestnanec určenej organizačnej zložky zašle výzvu na emailovú adresu žiadateľa s tým, že vyhotoví elektronický dokument v IS Patrícia, ktorý opatrí kvalifikovaným elektronickým podpisom (pečaťou). Podpísaný elektronický dokument vo formáte PDF, ktorý vygeneruje v IS Patrícia, uloží v pracovnej stanici (počítač) a následne odošle ako prílohu k emailu žiadateľa.

(2) Vecne príslušnou na vybavenie žiadosti je tá organizačná zložka generálnej prokuratúry (ďalej len „vecne príslušná organizačná zložka“), činnosti ktorej sa žiadosť týka.2) Na vecne príslušnej organizačnej zložke vybaví žiadosť zamestnanec, ktorému jeho vedúci zamestnanec túto vec pridelí (ďalej len „poverený zamestnanec vecne príslušnej organizačnej zložky”).

(3) Žiadosť, ktorú vybavujú viaceré organizačné zložky generálnej prokuratúry, vybaví v príslušnej časti každá organizačná zložka osobitne. Z vybavenia žiadosti musí byť zrejmé, ktorej časti žiadosti sa vybavenie týka.

(4) Spory o vecnú príslušnosť na vybavenie žiadosti medzi organizačnými zložkami generálnej prokuratúry rozhoduje ich najbližšie spoločne nadriadený vedúci zamestnanec.)

Článok 7

(1) Žiadosť, ktorá má zákonné náležitosti a žiadosť, ktorú žiadateľ doplnil, zamestnanec určenej organizačnej zložky
a)	bezodkladne odstúpi vecne príslušnej organizačnej zložke,
b)	postúpi inej povinnej osobe, o ktorej má vedomosť, že požadovanými informáciami disponuje; túto skutočnosť oznámi žiadateľovi, v opačnom prípade žiadosť odmietne rozhodnutím,)
c)	vybaví ju niektorým zo spôsobov podľa zákona o slobode informácií, ak je vecne príslušnou organizačnou zložkou na vybavenie žiadosti.) 

(2) Ak zamestnanec určenej organizačnej zložky odstúpi žiadosť viacerým vecne príslušným organizačným zložkám, oznámi túto skutočnosť organizačným zložkám, ktorým žiadosť odstupuje.

Článok 8

(1) Žiadosť, ktorá obsahuje zákonom ustanovené náležitosti a žiadosť, ktorú žiadateľ doplnil, poverený zamestnanec vecne príslušnej organizačnej zložky
a)	bezodkladne odstúpi inej organizačnej zložke generálnej prokuratúry ak zistí, že na jej vybavenie nie je vecne príslušný,
b)	postúpi inej povinnej osobe, o ktorej má vedomosť, že požadovanými informáciami disponuje, túto skutočnosť oznámi žiadateľovi, v opačnom prípade žiadosť odmietne rozhodnutím,11)
c)	vybaví niektorým zo spôsobov podľa zákona o slobode informácií.12)

(2) Ak poverený zamestnanec vecne príslušnej organizačnej zložky zistí, že žiadosť neobsahuje zákonom ustanovené náležitosti, postupuje podľa čl. 6 ods. 1.

(3) O predĺžení lehoty na vybavenie žiadosti) rozhoduje na základe žiadosti povereného zamestnanca určenej organizačnej zložky alebo povereného zamestnanca vecne príslušnej organizačnej zložky bezprostredne nadriadený vedúci zamestnanec.

(4) Ak sa sprístupní informácia, prípadne sa ďalej komunikuje so žiadateľom iba prostredníctvom emailu, postupuje sa  podľa čl. 6 ods. 1 poslednej vety. 

(5) Ak sa informácia nesprístupní, rozhodnutie o odmietnutí požadovanej informácie sa doručí poštou do vlastných rúk žiadateľa alebo osoby, ktorá je oprávnená na preberanie zásielok alebo do elektronickej schránky. Na doručovanie rozhodnutia o odmietnutí požadovanej informácie sa vzťahuje osobitný predpis.) K  rozhodnutiu sa pripojí doručenka alebo elektronická doručenka.

(6) Poverený zamestnanec vecne príslušnej organizačnej zložky, ktorý žiadosť vybavil, zašle určenej organizačnej zložke elektronicky prostredníctvom IS Patrícia vyplnený evidenčný list „Údaje o žiadosti a jej vybavovaní” spolu s písomným vybavením žiadosti (napríklad upovedomenie o sprístupnení informácie, rozhodnutie o odmietnutí požadovanej informácie), a to najneskôr do siedmich dní od vybavenia žiadosti. Údaje o žiadosti a jej vybavení musia byť vyplnené v súlade s vecným vybavením žiadosti. Údaje o žiadosti a jej vybavení sa zašlú aj  v prípade, ak márne uplynula lehota na vybavenie žiadosti.) Vzor evidenčného listu „Údaje o žiadosti a  jej vybavovaní” je uvedený v  prílohe č. 1.

(7) Ak bola žiadosť podaná priamo vecne príslušnej organizačnej zložke, pripojí sa k písomnostiam uvedeným v odseku 6 aj žiadosť.

Článok 9

Na prijímanie žiadostí o sprístupnenie informácie a ich vybavenie okresnými a krajskými prokuratúrami sa primerane vzťahuje tento príkaz; to neplatí, ak okresná prokuratúra alebo krajská prokuratúra postupuje podľa služobného predpisu vydaného podľa čl. 18.

Článok 10
Odvolanie

(1) O odvolaní proti rozhodnutiu okresnej prokuratúry ako povinnej osoby o odmietnutí požadovanej informácie) a o zastavení konania,) ak odvolaniu v plnom rozsahu sama nevyhovie,) rozhoduje príslušná krajská prokuratúra.

(2) O odvolaní proti rozhodnutiu krajskej prokuratúry ako povinnej osoby o odmietnutí požadovanej informácie16) a o zastavení konania,17) ak odvolaniu v plnom rozsahu sama nevyhovie,18) rozhoduje generálna prokuratúra. 

(3) Rozhodnutie krajskej prokuratúry, proti ktorému bolo podané odvolanie, preskúma zamestnanec určenej organizačnej zložky, ktorý vypracuje pre   generálneho prokurátora Slovenskej republiky (ďalej len „generálny prokurátor“) písomnú informáciu spolu s písomným návrhom spôsobu vybavenia odvolania.

Článok 11
Rozklad

(1) O rozklade) podanom proti rozhodnutiu určenej organizačnej zložky a vecne príslušnej organizačnej zložky ako povinnej osoby o odmietnutí požadovanej informácie, o zastavení konania, ak rozkladu v plnom rozsahu sama nevyhovie18) a  o rozklade podanom proti rozhodnutiu generálneho prokurátora, ktorým sa zrušuje alebo mení rozhodnutie mimo odvolacieho konania,) rozhoduje generálny prokurátor na základe návrhu ním ustanovenej osobitnej komisie.)

(2) Rozklad doručený generálnej prokuratúre eviduje určená organizačná zložka.

(3) Ak bol rozklad doručený vecne príslušnej organizačnej zložke, ktorá o žiadosti rozhodla, v prípade, ak rozkladu sama nevyhovie,18) je povinná ho spolu so spisovým materiálom a stanoviskom predložiť určenej organizačnej zložke najneskôr do tridsiatich dní odo dňa jeho doručenia.)

(4) Ustanovenia o rozklade sa primerane použijú na konanie, v ktorom generálny prokurátor rozhoduje o podnete na preskúmanie právoplatného rozhodnutia generálnej prokuratúry mimo odvolacieho konania.

Osobitná komisia na vypracovanie návrhu rozhodnutia o rozklade

Článok 12

(1) Osobitnú komisiu na vypracovanie návrhu rozhodnutia o rozklade21) (ďalej len „komisia“) zriaďuje generálny prokurátor ako svoj stály osobitný odborný orgán na prípravu návrhov rozhodnutí generálneho prokurátora o podaných rozkladoch.

(2) Generálny prokurátor zriadi tri trojčlenné komisie označené ako komisia č. 1, komisia č. 2 a  komisia č. 3. Komisia č. 1 koná  o rozklade ako prvá, následne sa komisie pri rozhodovaní o ďalších rozkladoch opakovane striedajú podľa poradia.

(3) Každá komisia má troch členov, z ktorých jeden člen je predsedom komisie. Predsedu každej komisie, ďalších jej členov a šiestich náhradníkov členov komisií vymenúva generálny prokurátor.  Návrhy na vymenovanie predsedov, členov a náhradníkov komisií predkladá generálnemu prokurátorovi riaditeľ určenej organizačnej zložky. Členstvo v komisii je nezastupiteľné. Zamestnanec určenej organizačnej zložky a zamestnanec vecne príslušnej organizačnej zložky, ktorý sa v tej istej veci zúčastnil na rozhodovaní v prvom stupni, sú vylúčení z konania a rozhodovania o rozklade proti takémuto rozhodnutiu.  

(4) Neprítomného člena komisie zastupuje náhradník; to neplatí, ak ide o predsedu komisie. Náhradníci sa v pozícii člena komisie postupne striedajú podľa abecedného poradia.

(5) Ak nie je možné dodržať poradie komisií podľa odseku 2 z dôvodu, že predseda komisie nemôže vykonávať svoju funkciu, o rozklade koná a rozhoduje  ďalšia komisia, ktorá nasleduje podľa poradia.

(6) Činnosť komisie organizačne a administratívne zabezpečuje tajomník komisie. Tajomníkom komisie je zamestnanec určenej organizačnej zložky, ktorý vedie v IS Patrícia register Ei. Tajomník komisie nie je členom komisie. Tajomníka vymenúva a odvoláva riaditeľ určenej organizačnej zložky. Riaditeľ určenej organizačnej zložky môže vymenovať viacerých tajomníkov.

(7) Všetci členovia komisie, tajomník komisie, zamestnanec určenej organizačnej zložky, ktorému bola vec pridelená na vybavenie, a ďalší zamestnanci prokuratúry, ktorí sa rokovania komisie zúčastnili, sú povinní zachovávať mlčanlivosť o skutočnostiach, o ktorých sa dozvedeli v súvislosti s rokovaním a s členstvom v osobitnej komisii.

Článok 13

(1) Preskúmanie veci v  komisii pred rozhodnutím generálneho prokurátora je  obligatórne. Tajomník upovedomí predsedu a členov komisie o podanom rozklade a súčasne im doručí fotokópiu spisu, najmä fotokópiu podaného rozkladu, fotokópiu rozhodnutia, proti ktorému podaný rozklad smeruje, doručenky potvrdzujúce doručenie rozhodnutia, fotokópiu stanoviska prvostupňového orgánu a fotokópiu ďalších písomností potrebných pre rozhodnutie vo veci.

(2) Zasadnutie komisie zvoláva predseda komisie, ktorý vedie jej zasadnutie. Vedením zasadnutia môže predseda komisie poveriť člena komisie. Na zasadnutí komisie sa zúčastní zamestnanec určenej organizačnej zložky, ktorému bola vec pridelená na vybavenie. Zamestnanec určenej organizačnej zložky, ktorému bola vec pridelená na vybavenie, vypracuje pre komisiu pred jej rokovaním návrh rozhodnutia o rozklade; týmto návrhom rozhodnutia o rozklade nie je komisia viazaná. 

(3) Rokovanie komisie je neverejné. 

(4) Z rokovania komisie je vyhotovená zápisnica. Zápisnica obsahuje najmä údaje o predmete rokovania, odkaz na príslušné ustanovenia aplikovaného právneho predpisu, skutkové zdôvodnenie návrhu rozhodnutia a výsledok hlasovania členov komisie. Zápisnicu schvaľujú a podpisujú všetci členovia komisie. Zápisnica sa eviduje ako registratúrny záznam v príslušnom elektronickom spise Ei v IS Patrícia.

Článok 14

(1) Rokovanie komisie sa môže uskutočniť per rollam, ak vec neznesie odklad. Všetky úkony spojené s konaním komisie o rozklade vrátane hlasovania komisie sa  vykonajú elektronickou formou. Tajomník komisie na pokyn predsedu komisie zašle na  elektronickú adresu členov komisie výzvu na hlasovanie per rollam, ktorá obsahuje najmä
a)	presnú identifikáciu veci, o ktorej sa má konať,
b)	podklady potrebné na rozhodnutie podľa čl. 13 ods. 1 druhej vety,
c)	návrh znenia rozhodnutia, ktorý obsahuje možnosti hlasovania  ZA/PROTI,
d)	lehotu určenú dňom, mesiacom, rokom a hodinou, v ktorej sa uskutoční  hlasovanie.
(2) Člen komisie hlasuje tak, že svoje stanovisko vyjadrí uvedením ZA alebo PROTI a toto zašle na elektronickú adresu predsedu komisie. Ak chce člen komisie doplniť alebo upraviť text návrhu znenia rozhodnutia, zašle tento upravený text elektronicky na adresu predsedu. Musí tak urobiť bez zbytočného odkladu, aby bolo možné dodržať lehotu uskutočnenia hlasovania. O úpravách alebo doplnení predloženého znenia návrhu rozhodnutia na hlasovanie per rollam v priebehu už začatého hlasovania rozhoduje predseda komisie, ktorý každé doplnenie a úpravu zašle členom komisie, ktorým bola doručená výzva na hlasovanie per rollam.

(3) Návrh znenia rozhodnutia je prijatý per rollam, ak zaň hlasuje nadpolovičná väčšina všetkých členov komisie. Ak člen komisie nehlasuje per rollam, znamená, že nehlasoval v danej veci. Ak člen hlasuje po uplynutí určenej lehoty alebo v rozpore s pravidlami hlasovania, je jeho hlasovanie neplatné.

(4) Výsledok hlasovania komisie zašle predseda komisie alebo tajomník členom komisie, ktorým bola doručená výzva na hlasovanie per rollam.

(5) Z hlasovania per rollam tajomník komisie vyhotoví zápisnicu, ktorá okrem údajov uvedených v odseku 1 obsahuje aj 
a)	údaj o tom, že ide o zápisnicu z hlasovania per rollam,
b)	návrh zmien a doplnenia rozhodnutia,
c)	označenie členov komisie, ktorí hlasovali (samostatne tých, ktorí hlasovali neplatne),
d)	označenie členov komisie, ktorí nehlasovali,
e)	výsledok hlasovania per rollam,
f)	vyjadrenia členov komisie k predmetu hlasovania per rollam, ak boli doručené.
(6) Všetky elektronické záznamy spojené s hlasovaním komisie predstavujú registratúrne záznamy tvoriace obsah spisu.

Článok 15

(1) Zamestnanec určenej organizačnej zložky, ktorému bola vec pridelená na vybavenie, po schválení zápisnice komisiou pripraví pre generálneho prokurátora konečný návrh rozhodnutia o rozklade. 

(2) K návrhu rozhodnutia o rozklade zamestnanec určenej organizačnej zložky, ktorému bola vec pridelená na vybavenie, pripojí vypracovanú informáciu pre generálneho prokurátora, ktorú spolu s obsahom súvisiaceho spisového materiálu predloží tajomník služobným postupom na schválenie a aprobáciu generálnemu prokurátorovi.

Článok 16
Zber štatistických údajov o vybavovaní žiadostí na prokuratúre
a komunikácia povinných osôb na prokuratúre

(1) Krajské prokuratúry predkladajú určenej organizačnej zložke štvrťročne vždy k 15. dňu nasledujúceho mesiaca štatistický prehľad o počte podaných žiadostí a o spôsobe ich vybavenia. Štatistický prehľad obsahuje údaje za krajskú prokuratúru a za jednotlivé okresné prokuratúry, ktoré patria do jej riadiacej pôsobnosti.

(2) Komunikácia medzi organizačnými zložkami generálnej prokuratúry, krajskými a okresnými prokuratúrami v postupe podľa zákona o slobode informácií a tohto príkazu prebieha prednostne elektronicky prostredníctvom IS Patrícia s výnimkou vecí, v ktorých nebola žiadosť podaná elektronicky. 

Článok 17
Úhrada nákladov

(1) Pri sprístupňovaní informácií môže generálna prokuratúra, krajská prokuratúra a okresná prokuratúra požadovať úhradu materiálnych nákladov spojených s obstaraním technických nosičov dát (najmä diskiet, kompaktných diskov), vyhotovením kópií požadovaných informácií (na papier), obstarávaním obalu (obálok) a s odoslaním informácií (poštovné) žiadateľovi. Úhrada nákladov sa určí ako súčet jednotlivých položiek nákladov.) Výška úhrad je stanovená v sadzobníku. Sadzobník úhrad je uvedený v prílohe č. 2. 

(2) Ak generálna prokuratúra požaduje za sprístupnenie informácie úhradu nákladov, je zamestnanec určenej organizačnej zložky alebo poverený zamestnanec vecne príslušnej organizačnej zložky povinný oznámenie o úhrade nákladov adresované žiadateľovi zaslať súčasne elektronicky aj ekonomickému odboru generálnej prokuratúry.

(3) Náklady spojené s vyhotovením a odoslaním sprístupnenej informácie môže žiadateľ uhradiť
a)	v hotovosti do pokladne,
b)	bezhotovostným prevodom na účet v banke, s uvedením špecifického symbolu (špecifickým symbolom je číslo spisu, pod ktorým je žiadosť vybavovaná bez označenia registra, napríklad 23723, pričom prvé trojčíslie je číslo spisu nasledujúce dvojčíslie označuje rok),
c)	poštovou poukážkou, s uvedením špecifického symbolu.

(4) Bezplatne sú sprístupňované informácie, ak náklady spojené s vyhotovením a  zaslaním informácie neprevyšujú spolu sumu 5 eur.

Článok 18
Splnomocňovacie ustanovenie

(1)	Krajský prokurátor môže upraviť služobným predpisom postup krajskej prokuratúry pri vybavovaní žiadostí podľa zákona o slobode informácií. 

(2)	 Okresný prokurátor môže upraviť služobným predpisom postup okresnej prokuratúry pri vybavovaní žiadostí podľa zákona o slobode informácií. 
Článok 19
Prechodné ustanovenie

Žiadosti doručené povinnej osobe do 19. marca 2024 sa vybavia podľa príkazu generálneho prokurátora Slovenskej republiky por. č. 19/2006 z 5. decembra 2006, ktorým sa upravuje postup prokuratúry podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií).

Článok 20
Zrušovacie ustanovenie

Zrušuje sa:
Príkaz generálneho prokurátora Slovenskej republiky por. č. 19/2006 z 5. decembra 2006, ktorým sa upravuje postup prokuratúry podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií).

Článok 21
Účinnosť

Tento príkaz nadobúda účinnosť 20. marca 2024.

podpis
Dr. h. c. JUDr. Maroš  Ž i l i n k a, PhD.
generálny prokurátor Slovenskej republiky

Príloha č. 1 
k príkazu generálneho prokurátora
Slovenskej republiky por. č. 32/2024

Údaje o žiadosti a jej vybavovaní

Spisová značka:  

Označenie organizačnej zložky Generálnej prokuratúry Slovenskej republiky (ďalej len „generálna prokuratúra“): 

Meno, priezvisko, titul povereného zamestnanca, ktorý žiadosť vybavoval: 

I.	ÚDAJE O ŽIADOSTI

Žiadosť podaná: dátum (deň, mesiac, rok)

Spôsob podania žiadosti: 

Povinná osoba, ktorej je žiadosť určená:

Meno, priezvisko, titul, názov, obchodné meno žiadateľa:

Adresa pobytu alebo sídlo žiadateľa:

Požadované informácie, ktorých sa žiadosť týka:

Navrhovaný spôsob sprístupnenia informácie:

II.	 VYBAVENIE ŽIADOSTI

Výzva na doplnenie žiadosti [§ 14 ods. 3 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov (ďalej len “zákon“)]:
dôvody, dátum (deň, mesiac, rok)

Postúpenie žiadosti inej povinnej osobe (§ 15 ods. 1 zákona): 
označenie povinnej osoby, dátum (deň, mesiac, rok) postúpenia žiadosti

Odstúpenie žiadosti inej organizačnej zložke generálnej prokuratúry: 
označenie organizačnej zložky generálnej prokuratúry, dátum (deň, mesiac, rok) odstúpenia

Predĺženie lehoty na vybavenie žiadosti (§ 17 ods. 2 zákona): 
dôvody, lehota predĺžená do dátum (deň, mesiac, rok) 

Spôsob vybavenia žiadosti:
- odkaz na zverejnenú informáciu (§ 7 ods. 1 zákona):
  dátum (deň, mesiac, rok)

- odloženie žiadosti (§ 14 ods. 3 zákona): 
  dátum (deň ,mesiac, rok)

- rozhodnutie o odmietnutí žiadosti (§ 15 ods. 1 zákona):
  dátum (deň, mesiac, rok)

- rozhodnutie o poskytnutí informácie (§ 18 ods. 1 zákona):
  dátum (deň, mesiac, rok), rozsah a spôsob sprístupnenia informácie

- rozhodnutie o nevyhovení, sčasti nevyhovení žiadosti (§ 18 ods. 2 zákona):        dátum(deň, mesiac, rok), dôvody	

- fiktívne rozhodnutie o odmietnutí poskytnutia informácie (§ 18 ods. 3 zákona):    dátum(deň, mesiac, rok) vydania fiktívneho rozhodnutia

- dôvody nevybavenia žiadosti:

Požadovaná úhrada nákladov za poskytnutie informácie (§ 14 ods. 5 zákona): dátum (deň, mesiac, rok), výška požadovaných nákladov

III.	  OPRAVNÝ PROSTRIEDOK

A.	Riadny opravný prostriedok:

Odvolanie, rozklad: dátum (deň, mesiac, rok) podania odvolania, rozkladu

Rozhodnutie o odvolaní, rozklade (§ 19 ods. 1 zákona): 
spisová značka, dátum (deň, mesiac, rok), spôsob vybavenia, dátum (deň, mesiac, rok) právoplatnosti rozhodnutia

Fiktívne rozhodnutie o odvolaní, rozklade (§ 19 ods. 3 zákona):
dátum (deň, mesiac, rok) vydania fiktívneho rozhodnutia

Dôvody nevybavenia odvolania, rozkladu:

B.	Mimoriadny opravný prostriedok:

Preskúmanie rozhodnutia mimo odvolacieho konania [§ 65 a nasl. ustanovenia zákona č. 71/1967 Zb. o správnom konaní (správny poriadok) v znení neskorších predpisov správneho poriadku]: 
spisová značka, dátum (deň, mesiac, rok), spôsob vybavenia

1) Podnet účastníka konania

2) Z vlastného podnetu 

IV.  PRESKÚMANIE ROZHODNUTIA SÚDOM

Žaloba na preskúmanie rozhodnutia súdom: 
dátum (deň, mesiac, rok) podania žaloby, označenie súdu

Rozhodnutie súdu: 
dátum (deň, mesiac, rok), číslo konania, spôsob rozhodnutia

Podanie kasačnej sťažnosti: 
číslo konania, spôsob rozhodnutia, dátum (deň, mesiac, rok) právoplatnosti

Rozhodnutie súdu o kasačnej sťažnosti:
dátum (deň, mesiac, rok), číslo konania, spôsob rozhodnutia

Príloha č. 2
k príkazu generálneho prokurátora 
Slovenskej republiky por. č. 32/2024 

Sadzobník úhrad

I.	Úhrada za vyhotovenie kópie listiny prokuratúry pri sprístupnení požadovanej informácie		
		
Názov	Cena v eur	
vyhotovenie jednostrannej kópie A4	0,15	
vyhotovenie obojstrannej kópie A4	0,30	
vyhotovenie jednostrannej kópie A3	0,40	
vyhotovenie obojstrannej kópie A3	0,60	
vyhotovenie jednostrannej kópie A4 (color )	0,20	
vyhotovenie obojstrannej kópie A4 (color )	0,40	
vyhotovenie jednostrannej kópie A3 (color )	0,50	
vyhotovenie obojstrannej kópie A3 (color )	1,00	
poskytnutie kópie písomnosti na  CD ROM / DVD	0,4 / 0,6	
poskytnutie kópie písomnosti na  USB 4GB 	5,00	
		
II.	Úhrada za poštové obálky		
		
Názov	Cena v eur	
poštová  obálka formát C4	0,12	
poštová  obálka formát C5	0,08	
poštová  obálka formát C6	0,06	
poštová  obálka DL, okienko	0,05	
poštová  obálka DL, bez okienka	0,04	

III.	Úhrada za odoslanie požadovanej informácie poštou sa určí podľa aktuálneho cenníka Slovenskej pošty, a. s.

IV.	Úhrada za iné náklady vynaložené na sprístupnenie požadovanej informácie sa určí podľa skutočne vynaložených nákladov.